Poul Qvist Jørgensen (S), 2003-12-11:
Det er jo rigtigt, at der blev nævnt nogle specifikke underpunkter i forbindelse med vedtagelsen af V 41 fra, jeg tror det var i februar.
Der er også nogle specifikke punkter i ministerens redegørelse her fra oktober, som ikke rigtig er kommet med i forslaget til vedtagelse i dag, og det beklager vi egentlig.
Men man må nok konstatere, at ud over at glæde sig over, at der er sket et om end meget beskedent fald i unges brug af alkohol i de senere år, er der egentlig ikke så meget at glæde sig over, når vi snakker om alkohol.
En del af de væsentlige punkter kommer vi jo ind på under det næste dagsordenspunkt, nemlig lovforslag nr. L 95.
Jeg synes egentlig, at der er en eller anden psykologisk overspringsmekanisme i, at det i denne redegørelse, vi har som grundlag for debatten i dag, så meget kommer til at dreje sig om de unge.
Vi drøftede i sidste uge, hvorfor vi ikke kunne være lidt mere aktive på hele området, specielt på behandlingsområdet og på uddannelsesområdet.
Jeg må sige, at sådan som især socialministerens tale var i dag, synes jeg, vi får mange bekræftelser på, at der sådan set findes rigeligt med undersøgelser og rigeligt med planer for, hvad man vil bruge de i forhold til behovet relativt få satspuljemidler til.
Dette vil vi bestemt ikke kritisere, for vi har jo selv været helt med til det.
Men vi har så meget viden om, at behovene er store, at vi faktisk ikke kan være bekendt, at vi ikke tager det med.
Jeg vil egentlig foreslå, at vi prøver at få disse vinkler med ind i denne debat, for ellers ender det vel med, at vi meget snart igen skal mødes til en fornyet forespørgselsdebat og denne gang om behandlingsbehovet, personaleuddannelsessituationen og sådan noget.
Vi mener faktisk godt, og det vil også fremgå af det forslag til vedtagelse, som vi kommer med om et øjeblik,
at vi godt kan komme i gang med de midler, som man har afsat af satspuljemidlerne, men uanset at man har afsat et beløb, der sådan svarer til, hvad kloge og aktive folk på området har foreslået, mener vi altså, at man godt kunne lægge noget oven i.
Jeg skal for det første meddele, at vi ikke vil kunne stemme for det forslag til vedtagelse, vi har hørt fra regeringspartierne plus, så vidt jeg hørte det,
Dansk Folkeparti.
Det vil vi ikke kunne være med til.
Jeg vil i stedet på vegne af Socialdemokratiet, SF og Det Radikale Venstre fremsætte følgende:
Forslag til vedtagelse »Folketinget anser børn og unges tidlige alkoholdebut og det for store alkoholforbrug for en af de største sundhedsmæssige og sociale udfordringer.
Folketinget opfordrer - voksne til at bidrage til udskydelse af alkoholdebut og nedsætte alkoholforbruget, - alkoholbranchen til ansvarlig markedsføring, - uddannelsesinsitutionerne til fortsat at oplyse eleverne om risiciene ved et tidligt alkoholforbrug og at indføre regler for omgangen med alkohol på uddannelsesinstitutionen, - kommunerne til at bidrage til aktiv alkoholpolitik, - Sundhedsstyrelsen til fortsat at oplyse befolkningen samt medvirke til at udvikle alkoholpolitikker i samfundet, og - indenrigs- og sundhedsministeren til at afgive årlig redegørelse til Folketinget især vedrørende børn og unges tidlige og alt for høje alkoholforbrug samt regeringens øvrige initiativer på alkoholområdet.
Det er igen ca. 150 ord, og det kan være svært at styre rundt i dem, men jeg vil godt sige, at vores bestræbelse er at lægge os ganske tæt op af det forslag, som vi går ud fra at ministeren står bag, i hvert fald omkring de unge, og så kobler vi altså noget om behandling og uddannelse på.
Det er der virkelig brug for også at tage fat i.
Forfatteren af Bibelen var heller ikke medlem af Folketinget, men jeg vil nu citere den alligevel: Fædrene æder sure druer, og børnene får ømme tænder.
Noget i den retning i hvert fald.
Jeg tror, socialministeren sagde, at 40 pct. af de mennesker, der er i en behandlingssituation på Fyn, har børn, som der er problemer med.
Noget i den retning.
Det er skrækkelige tal, og dem kan man selvfølgelig finde frem, de ligger der, så det er klart.
Så der er god grund til, må jeg sige til hr. Jørgen Winther, også at interessere sig for de voksne, de ældre generationer.
Selv indenrigs- og sundhedsministeren gjorde jo opmærksom på, at en af de væsentligste faktorer i børns forbrug af alkohol er deres forældres forbrug.
Jeg kan ikke se ministeren nikke, men det var vist rigtigt nok.
Reklamereglerne: Ja, hvor har vi snakket om dem meget længe og i skiftende regeringer.
Så vidt jeg husker, jeg har intet papir på det med i salen, var den sidste rapport, vi fik fra det nævn, der er etableret omkring det her, en melding om, at der ingen sager var, eller også var det kun meget, meget, meget få sager.
Det kan der være en eller anden forklaring på, og det skulle vi måske bore videre i.
Det ville jeg ikke have spor imod.
Så vil jeg gentage til fru Skaarup: Uanset satspuljemidlerne, uanset at mine partifæller har været med i forhandlingerne den 28. oktober, så vil jeg bede fru Skaarup, og jeg vil især bede de to ministre, om at undersøge, hvad det var man satte Kornumudvalget til, og hvad det var Kornumudvalget fortalte.
Jeg skal nok lade være med at trætte med den lange historie om, at det først afleverede rapporten et halvt år efter osv.
Det har sort på hvidt markeret, det har lavet de der undersøgelser, der er ikke nogen inden for alkoholbehandlingsverdenen, der er i tvivl om, at der er et kolossalt behov, og der er slet ingen tvivl hos de alkoholafhængige eller de alkoholskadede.
Når nu hr. Jørgen Winther sådan havde svært ved at bakse sig vej forbi Forum på Rosenørns Allé, så kunne det jo være fristende at spørge hr. Jørgen Winther, om ikke han herefter vil sørge for, at hans parti går helt ind for en udvidelse af pantsystemet, således at man kunne få indløst disse mange flasker.